Näide 1: Mutatsioon, mis vähendab kohasust hilisematel eluetappidel, saab populatsioonis püsima jääda juhul, kui tal õnnestub suurendada ellujäämust varasematel eluetappidel. DR3 geen, mis põhjustab diabeeti, suudab mingil põhjusel vähendada suremust looteeas. Kui üks vanem on selle alleeli osas homosügootne ja teine heterosügootne, siis peaks see haigus esinema nende lastest pooltel, kuid tegelikult esineb see tervelt 66%-l nende vastsündinutest. Seetõttu on võimalik, et selle haiguse geeniga loodete ellujäämus on kõrgem kui neil loodetel, kel seda geeni pole. (Siinkohal on oluline märkida, et inimesel katkeb väidetavasti 80% rasedusi väga varajases staadiumis, otsekohe peale viljastatud munaraku implantatsiooni emakaseinale, kuid kuna see toimub nii varajases staadiumis, jäävad sellised raseduse katkemised tavaliselt märkamatuks). Analoogiliselt diabeedi geenile väidetakse samasugust lootelise suremuse vähendamise mehhanismi ka fenüülketonuuria geeni kohta.